Video: Krokodil val paartjie in hotel-swembad aan‘n Skermskoot uit die video ŉ Paartjie, wat vermoedelik met vakansie in Kariba in Zimbabwe was, het ŉ noue ontkoming gehad toe ŉ 2 meter lange krokodil hulle die afgelope Donderdag in ŉ hotel-swembad aangeval het. Kringtelevisiebeeldmateriaal, wat onlangs deur die hotel beskikbaar gestel is, wys hoe dié krokodil die swembad bekruip voor hy aanval. Dié video wys hoe die man uit die swembad spring, waarna die krokodil die aanval op die vrou voortsit. Terwyl sy hom probeer afweer, hardloop die man na die ander hoek van die swembad om die krokodil se aandag af te trek. Die roofdier slaag egter nie daarin om die spartelende vrou onder die water te trek nie en sy kan ná ŉ kortstondige gespook by die rand van die swembad uitklim. Volgens die webwerf Daily Mail is die vrou verskeie kere gebyt. Sy is nou in ŉ stabiele toestand. Verskeie internetgebruikers veroordeel dié onbekende man daarvoor dat hy eers uit die swembad gespring het voor hy later die krokodil se aandag probeer aftrek het. Die hotel het intussen ook gesê ŉ ondersoek na die veiligheidsmaatreëls word nou van stapel gestuur. Bron: Daily Mail https://youtu.be/9Rg8hESZRuU [Hierdie video is nie meer beskikbaar nie.]